# Diari Oficial de la Generalitat de Catalunya

## DOGC núm. 4291 - 30/12/2004

### DEPARTAMENT DE CULTURA

- DECRET 470/2004, de 28 de desembre, pel qual s'atribueixen funcions a l'Institut Català de les Indústries Culturals. (Pàg. 26671)

[Sumari || Índex del sumari || Diaris Oficials disponibles || Inici]

DECRET

470/2004, de 28 de desembre, pel qual s'atribueixen funcions a l'Institut Català de les Indústries Culturals.

La Llei 20/2000, de 29 de desembre, va crear l'Institut Català de les Indústries Culturals (ICIC) amb l'objectiu de donar suport a les indústries culturals i, en concret, a l'activitat industrial en el sector audiovisual, en el de les editorials, en el de la premsa, en el multimèdia, en el discogràfic i musical i en el de les arts escèniques i visuals, a més de donar suport a les empreses que es dediquen a altres àmbits de producció i difusió artística i cultural.

Amb aquest objectiu, l'Institut ha anat assumint progressivament competències dels sectors esmentats que eren exercides des de diferents unitats del Departament de Cultura. Mitjançant aquest Decret es continua aquest procés amb l'adscripció de funcions de l'àmbit de la música, el teatre, les arts visuals i el llibre i l'edició que desenvolupa la Direcció General de Promoció i Cooperació Cultural.

Així mateix, amb la finalitat d'agrupar en una única entitat totes les polítiques de promoció de les indústries culturals, tant a Catalunya com a l'exterior, l'Institut Català de les Indústries Culturals assumeix les funcions de promoció exterior de la cultura catalana del Consorci Català de Promoció Exterior de la Cultura (COPEC) relatives a impulsar el desenvolupament de les indústries culturals catalanes.

De conformitat amb la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,

A proposta de la consellera de Cultura i d'acord amb el Govern,

Decreto:

Article 1

1.1 L'Institut Català de les Indústries Culturals assumeix, en l'àmbit de les seves competències, les funcions que exerceix la Direcció General de Promoció i Cooperació Cultural en matèria de música, teatre, arts visuals i llibre i edició.

1.2 Queden excloses de la competència de l'Institut les funcions d'inspecció i sanció.

Article 2

L'Institut Català de les Indústries Culturals assumeix, en l'àmbit de les seves competències, les funcions del Consorci Català de Promoció Exterior de la Cultura en matèria de promoció exterior de la cultura.

Disposicions addicionals

Primera

1.1 El personal laboral que en el moment de l'entrada en vigor d'aquest Decret presti serveis a la Direcció General de Promoció i Cooperació Cultural, adscrit bàsicament a funcions de l'àmbit de la música, el teatre, les arts visuals, el llibre i l'edició que assumeix l'Institut Català de les Indústries Culturals, quedarà integrat a aquest Institut per aplicació del mecanisme de successió d'empresa, d'acord amb el que estableix l'apartat 1 de la disposició transitòria de la Llei 20/2000, de 29 de desembre.

Al personal laboral a què fa referència el paràgraf anterior que tingui la condició de fix se li reconeixerà a tots els efectes l'antiguitat reconeguda a l'Administració de la Generalitat.

1.2 El personal funcionari que en el moment de l'entrada en vigor d'aquest Decret presti serveis a la Direcció General de Promoció i Cooperació Cultural, adscrit bàsicament a funcions de l'àmbit de la música, el teatre, les arts visuals i el llibre i l'edició que assumeix l'Institut Català de les Indústries Culturals, quedarà integrat a aquest l'Institut i podrà elegir entre les dues opcions d'integració que estableix l'apartat 2 de la disposició transitòria de la Llei 20/2000, de 29 de desembre. En tot cas quedaran extingits els llocs que el personal esmentat ocupava a la Direcció General de Promoció i Cooperació Cultural.

Aquest personal ha de manifestar, de manera expressa i per escrit, l'opció d'integració a l'Institut que elegeix en el termini d'un mes a comptar de l'acabament dels tràmits a què fa referència la disposició addicional tercera d'aquest Decret. Les persones que optin per mantenir la seva condició de funcionari o funcionària podran en el futur, sense subjecció a cap termini, modificar la seva opció i acollir-se a la integració com a personal laboral prevista a l'apartat 2.a) de la disposició transitòria de la Llei 20/2000, sempre d'acord amb les necessitats de la plantilla de l'Institut.

Segona

El personal laboral que en el moment de l'entrada en vigor d'aquest Decret presti serveis al Consorci Català de Promoció Exterior de la Cultura quedarà integrat a l'Institut Català de les Indústries Culturals per aplicació del mecanisme de successió d'empresa, en els termes esmentats en l'apartat 1.1 de la disposició addicional primera.

Tercera

El Departament de Governació i Administracions Públiques, el Departament d'Economia i Finances i el Departament de Cultura faran els tràmits necessaris per tal de fer efectiva l'adscripció a l'Institut Català de les Indústries Culturals del personal a què fan referència les disposicions addicionals anteriors.

Quarta

S'adscriuen a l'Institut Català de les Indústries Culturals els Centres Difusors de Cultura creats pel Consorci Català de Promoció Exterior de la Cultura.

Cinquena

Es modifica l'article 3.2 del Decret 227/1991, de 7 de maig, de constitució del Consorci Català de Promoció Exterior de la Cultura, que queda redactat de la manera següent:

"S'exclouen de l'àmbit d'actuació del Consorci les funcions de promoció exterior de la cultura catalana vinculades a impulsar el desenvolupament de les indústries culturals."

Sisena

Se suprimeixen els llocs de treball de delegat o delegada de teatre i dansa, de música i d'arts visuals de la Direcció General de Promoció i Cooperació Cultural.

Disposició derogatòria

Queda derogat l'apartat 3 de l'article 1 del Decret 201/2004, de 24 de febrer, de reestructuració parcial del Departament de Cultura, així com qualsevol disposició de rang igual o inferior que contradigui el que disposa aquest Decret.

Disposició final

Aquest Decret entra en vigor el dia 1 de gener de 2005.

Barcelona, 28 de desembre de 2004

Pasqual Maragall i Mira

President de la Generalitat de Catalunya

Caterina Mieras i Barceló

Consellera de Cultura

(04.351.088)